இதுவும் அவரது ஆளுமையால் விளைவதுதான். தன்னைப் பிறர் தவறாய் நினைக்கக் கூடாது எனும் மிகுதியான பதற்றம் அவரை எதைச் சொன்னாலும் அதற்குக் கூடுதல் விளக்கம் கொடுக்கச் செய்கிறது. இப்படி விளக்கமளிப்பதும் அவருக்குப் பதற்றம் அளிக்கும் என்பதால், விளக்கத்தைத் தன் முதல் வாக்கியத்துக்கு முரணாய் அமைத்துவிடுவார். இப்படி முரணாய்ப் பேசுகிறோமே எனத் தோன்றி அந்த முரணை நியாயப்படுத்தத் தொடங்கி, முதலில் தான் சொன்னதை இந்தச் சொற்கள் மூழ்கடிக்கின்றதே என்பதை மறந்துவிடுவார். கடைசியில் மொத்தத்தையும் அவர் தொகுத்து சில வாக்கியங்கள் பேசுவார் - இப்போது கமலுக்கே தான் என்ன பேசுகிறோம் என்பது புரியாது. படைப்பில் உள்ள துணிச்சலும் சாகச விழைவும் அவருக்குப் பொதுவெளி உரையாடலில் இல்லை. பேசும்போதே, உரக்கச் சிந்திக்கும் அவர், அதனால் தன் ஆத்மார்த்த ரசிகர்களையே முடியைப் பிய்த்துக்கொண்டு ஓடச்செய்வார்.